b'\n_START_ARTICLE_\nEnric Semper i Bondia\n_START_SECTION_\nBiografia i obres\n_START_PARAGRAPH_\nA l\'Arxiu Hist\xc3\xb2ric Nacional es conserva la seua matr\xc3\xadcula de la Universitat Central, a on consta que va ser deixeble de l\'Escola d\'Arquitectura de la Facultat de Ci\xc3\xa8ncies de la susdita instituci\xc3\xb3 durant el quadrienni 1864-1867.Segons Anna Sebasti\xc3\xa0 i Alberola, hi ha const\xc3\xa0ncia que estigu\xc3\xa9 matriculat entre 1869 i 1870 a l\'Escola d\'Arquitectura de l\'Acad\xc3\xa8mia de Sant Carles de Val\xc3\xa8ncia, on fou company de Joaquim Maria Arnau i Miram\xc3\xb3n. En suprimir-se a Val\xc3\xa8ncia l\'ensenyament d\'arquitectura (1871) els aspirants valencians a arquitectes es van veure obligats a prosseguir llur formaci\xc3\xb3 a Madrid. Aquell mateix any de 1871 fou comissionat oficialment per projectar el "Circ Gall\xc3\xadstic" que hi hagu\xc3\xa9 al carrer Maldonado de la ciutat del T\xc3\xbaria. Despr\xc3\xa9s marx\xc3\xa0 a Madrid, on obtingu\xc3\xa9 el t\xc3\xadtol d\'arquitecte l\'any 1876. Sis anys despr\xc3\xa9s, el 1882, va ser nomenat arquitecte municipal de Xestalgar per acord plenari del susdit ajuntament._NEWLINE_L\'ajuntament de Catarroja li encarreg\xc3\xa0 un projecte per a la construcci\xc3\xb3 d\'un nou cementeri, que va concloure l\'any 1883, i, executades les obres, el susdit cementeri es va inaugurar el 1889. El seu estil predominant \xc3\xa9s neog\xc3\xb2tic, encara que tamb\xc3\xa9 hi trobem elements modernistes, d\'arquitectura ecl\xc3\xa8ctica, i fins i tot cubistes. De fet, es tracta d\'un dels cementeris m\xc3\xa9s importants del Pa\xc3\xads Valenci\xc3\xa0.   _NEWLINE_El 1894 va aixecar un edifici per a habitatges de lloguer al Cam\xc3\xad Nou del Grau de Val\xc3\xa8ncia, actualment l\'avinguda del Port. El 1900 assolia el c\xc3\xa0rrec d\'arquitecte municipal de Val\xc3\xa8ncia. A l\'any seg\xc3\xbcent project\xc3\xa0 un immoble, on viuria despr\xc3\xa9s ell mateix amb la seua fam\xc3\xadlia, situat al carrer de la Pau, al cant\xc3\xb3 amb el carrer de les Com\xc3\xa8dies. Hom li atribueix la construcci\xc3\xb3 del Teatre Apol\xc2\xb7lo de Val\xc3\xa8ncia, edifici inaugurat el 1876 i situat al carrer En Joan d\'\xc3\x80ustria, el qual fou enderrocat el 1969 per aixecar-hi un conegut centre comercial ("Galer\xc3\xadas Preciados").'